বঙ্গোপসাগরে নিম্নচাপ, সকালে শিরশিরে হাওয়া! ঠান্ডা আসবে মাঝ নভেম্বরেই?

কলকাতা: বৃষ্টির পরেই রাজ্যে হালকা শীতের আমেজ (Winter Update in Kolkata)। রবিবার রাত থেকেই কলকাতা-সহ দক্ষিণবঙ্গের বিভিন্ন জেলায় তাপমাত্রা কিছুটা কমেছে (Temparature fall in Kolkata)। সোমবার কলকাতার সর্বনিম্ন তাপমাত্রা ছিল ২১.৪ ডিগ্রি সেলসিয়াস (Kolkata Weather Update)। বাতাসে জলীয় বাষ্পের পরিমাণ হ্রাস পাওয়ায় সকাল ও রাতের দিকে হালকা ঠান্ডা অনুভূত হচ্ছে। নভেম্বরের শুরুতেই এমন পারদ পতন নিয়ে উৎসাহী আবহাওয়াপ্রেমীরা। তবে আবহবিদরা জানাচ্ছেন, এই ঠান্ডা এখনই স্থায়ী নয়।

আবহাওয়া দফতরের পূর্বাভাস অনুযায়ী, বঙ্গোপসাগরে তৈরি হওয়া একটি নিম্নচাপের কারণে ফের বদল আসতে চলেছে আবহাওয়ায়। মঙ্গলবার থেকে বাতাসে আবারও বাড়বে জলীয় বাষ্পের পরিমাণ। ফলে আর্দ্রতার অনুভূতি বাড়বে এবং কিছুটা উষ্ণতাও ফিরে আসবে বাতাসে। আগামী বুধবার থেকে শুক্রবার পর্যন্ত উপকূলীয় জেলাগুলিতে। বিশেষত পূর্ব মেদিনীপুর, দক্ষিণ ২৪ পরগনা ও ঝাড়গ্রামে বজ্রবিদ্যুৎ-সহ হালকা থেকে মাঝারি বৃষ্টির সম্ভাবনা রয়েছে।

আরও পড়ুন: বেটিং কাঁটায় বিদ্ধ কলকাতা লিগ! সদুত্তর নেই IFA-র কাছে, দায়ী কে?

উত্তরবঙ্গেও কিছু জায়গায় হালকা বৃষ্টি হতে পারে, তবে তাপমাত্রায় বড় পরিবর্তনের সম্ভাবনা নেই। বিশেষজ্ঞদের মতে, নিম্নচাপ কাটলেই ফের শুষ্ক হাওয়া ঢুকবে রাজ্যে, তখনই পারদ পতনের ধারা শুরু হবে। সাধারণত নভেম্বরের মাঝামাঝি থেকে শেষ সপ্তাহের মধ্যে দক্ষিণবঙ্গে স্থায়ীভাবে নামতে শুরু করে শীত। তাই এখনকার এই শিরশিরে আমেজ অস্থায়ী হলেও, খুব শিগগিরই ফিরে আসছে কাঙ্ক্ষিত শীতের অনুভব।